P6_TA(2005)0207

Odnosi EU-Rusija

Resolucija Evropskega parlamenta o odnosih EU-Rusija (2004/2170(INI))

Evropski parlament,

- ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani in Rusko federacijo na drugi, ki je pričel veljati 1. decembra 1997 [1],

- ob upoštevanju cilja, ki sta ga EU in Rusija zapisali v skupni izjavi z dne 31. maja 2003 ob po vrhu v Sankt Peterburgu, o skupnem gospodarskem prostoru, skupnem območju svobode, varnosti in pravice, sodelovanju na področju zunanje varnosti ter območju raziskav in izobraževanja, vključno s kulturnimi vidiki,

- ob upoštevanju številnih verodostojnih poročil ruskih in mednarodnih nevladnih organizacij o stalnih hudih kršitvah človekovih pravic v Čečeniji, sodb Evropskega sodišča za človekove pravice v zvezi s šestimi primeri, povezanimi s Čečenijo, z dne 24. februarja 2005 ter številnih podobnih primerov, ki so še v obravnavi pred tem sodiščem,

- ob upoštevanju svojega priporočila Svetu z dne 26. februarja 2004 o odnosih EU-Rusija [2] ter resolucije z dne 15. decembra 2004 o vrhu EU-Rusija, ki je potekal 25. novembra 2004 v Haagu [3],

- ob upoštevanju svoje resolucije z dne 13. januarja 2005 o izidih volitev v Ukrajini [4],

- ob upoštevanju svoje resolucije z dne 10. marca 2005 o Belorusiji [5],

- ob upoštevanju izida 15. vrha med EU in Rusijo, ki je potekal 10. maja 2005,

- ob upoštevanju člena 45 svojega Poslovnika,

- ob upoštevanju poročila Odbora za zunanje zadeve in mnenja Odbora za mednarodno trgovino (A6-0135/2005),

A. ker so dobri sosedski odnosi in sodelovanje med EU in Rusijo ključnega pomena za stabilnost, varnost in blaginjo cele evropske celine; ker morajo ti odnosi temeljiti na skupnih vrednotah, ki vključujejo človekove pravice, tržno gospodarstvo, pravno državo in demokracijo,

B. ker imata EU in Rusija velike ambicije glede njunega partnerstva; ker je bil storjen dobrodošel napredek v zvezi z vprašanji, kot so ruska ratifikacija Kjotskega protokola in širitev Sporazuma o partnerstvu in sodelovanju, prehod oseb do Kaliningrada ter napredek pri pogajanjih o ruskem vstopu v STO,

C. ker Rusija poudarja pomen večstranskih odnosov in na svoje polno sodelovanje v OZN, G-8 in Svetu Evrope gleda kot na temeljni kamen svoje zunanje politike,

D. ker je demokracija v Rusiji oslabljena, zlasti ker so vse večje televizijske postaje in večina radijskih postaj pod nadzorom vlade, širi se samocenzura tiskanih medijev, veljajo nove omejitve glede pravice organiziranja javnih demonstracij, NVO delujejo v vse težjih razmerah, povečan je politični nadzor nad sodstvom in uvedene so spremembe načina izvolitve članov državne dume, vse to z namenom krepitve oblasti Kremlja,

E. obžaluje, da razmere v Čečeniji ostajajo nestabilne in da je prišlo na Severnem Kavkazu in v Moskvi do novih terorističnih napadov, zato verjame, da obstaja nujna potreba po novem pristopu, ki ga je EU pripravljena pomagati izoblikovati,

F. ker je želja EU zagotoviti, da s svojo širitvijo ne vzpostavi novih ločnic v Evropi, ampak nasprotno prispeva k nadaljnji širitvi blaginje in razvoja; ker je želja EU ohranjati dialog z Rusijo o vprašanjih v zvezi s skupnim sosedstvom,

G. ker je treba v celoti priznati izjemne napore in žrtvovanje narodov Sovjetske zveze v boju proti nacistični strahovladi, ki v zgodovini nima primerjave, ter pri osvoboditvi številnih držav in njihovih narodov v Evropi, obenem pa obžalovati velike težave in žrtve, ki jih je bila vrsta držav in narodov, vključno z baltskimi državami, pogosto deležna zaradi okupacije, poznejše priključitve in tiranije Sovjetske zveze; ker se upa, da bo Rusija v celoti priznala ta dejstva, ki pomenijo temelj za popolno pomiritev med Rusijo in vsemi državami članicami EU,

H. ker je skladen in objektiven pristop EU in njenih držav članic nujen predpogoj za trdno in učinkovito politiko do Rusije; ker sta Komisija in Svet v začetku leta 2004 priznala, da so v postopku oblikovanja politike EU do Rusije bistvene nedoslednosti in je bila zato uvedena nova metoda zagotavljanja skladnosti, ki temelji na dokumentu o ključnih vprašanjih, ki ob vsakem vprašanju ponudi "predlagano smernico"; ker to vseeno ni pripomoglo k zadostnemu napredku in so potrebni še nekateri ukrepi v zvezi z javnim in parlamentarnim nadzorom,

Politika EU in držav članic

1. priznava pomembnost Rusije kot partnerice za pragmatično sodelovanje, s katero Unija ne deli le gospodarskih in trgovinskih interesov, ampak tudi cilj delovati na mednarodnem prizorišču in v skupni soseščini kot strateški partnerji;

2. priznava potencial Rusije kot posebnega strateškega partnerja pri zagotavljanju miru, stabilnosti in varnosti, v boju proti mednarodnemu terorizmu in nasilnemu ekstremizmu in pri obravnavi drugih varnostnih vprašanj, kot so okoljska in jedrska tveganja, trgovina z drogami, orožjem ter ljudmi in čezmejni organizirani kriminal v evropski soseščini, v sodelovanju z OVSE in drugimi mednarodnimi forumi;

3. poudarja potrebo po nadaljnjem razvoju in izvajanju skupne energetske strategije za Evropo, ki vključuje proizvajalce, distributerje in potrošnike s ciljem oblikovanja preglednega in trajnostnega energetskega sistema, ter po povečanju regionalne raznolikosti energetskih zalog; ugotavlja, da je razvoj take strategije v skupnem interesu EU in Rusije;

4. poziva Komisijo in Svet, da pokažeta solidarnost in enotnost znotraj EU med starimi in novimi državami članicami v primeru, da bi Rusija želela razlikovati svoj pristop do njih;

5. poziva Svet, da soglaša z objavo zahtev in drugih ukrepov za zagotavljanje, da tako EU kakor tudi posamezne države članice pri svojih stikih z Rusijo vedno v celoti upoštevajo dogovorjena stališča, kar bi moralo veljati tudi za njihove stike s tretjimi državami; poziva države članice, da v svojih dvostranskih stikih z Rusijo podpirajo skupna stališča EU in tako zagotovijo preglednost in ustrezna posvetovanja;

6. poudarja, da je treba v razširjeni Uniji in še zlasti v zvezi z novimi finančnimi okviri ter instrumenti zunanjih odnosov bolj poudarjati pomembnost regionalnega sodelovanja in da mora v severnih regijah EU in severozahodnih regijah Rusije pobuda Severna dimenzija omogočati okvir za tako regionalno sodelovanje;

Štirje skupni prostori

7. podpira cilj vzpostavitve štirih skupnih političnih prostorov in pripravo načrta za vsakega od njih; vztraja, da je treba te štiri prostore videti kot paket ter da je treba dati kakovosti večjo prednost kot hitrosti; opozarja na potrebo ne le po dogovorjenih besedilih, ampak tudi po dejanskem zbliževanju o glavnih občutljivih vprašanjih;

8. pozdravlja zlasti namero Evropske unije in Rusije o prihodnjem sodelovanju pri reševanju regionalnih sporov kot so tisti v Pridnjestrju, Abhaziji, Južni Osetiji in Gorskem Karabahu ter poudarja, da se mora Rusija zdaj ustrezno odzvati na pripravljenost Evropske unije, da dobrodelno in politično prispeva k stabilizaciji razmer v Čečeniji;

9. pričakuje, da bodo tako Svet in Komisija kot tudi Rusija izkoristili zagon, ki so ga dobile na vrhu, in nadaljevale z dejanskimi ukrepi za uresničitev akcijskih načrtov; priporoča, da se posebna pozornost posveti naslednjim vprašanjem v okviru štirih skupnih prostorov:

- skupni gospodarski prostor: pozdravlja sporazum o krepitvi sodelovanja na okoljskem področju ter o povečanem sodelovanju na področju telekomunikacij, prometa in energije, vendar poudarja, da je treba nadalje razvijati konkurenčnost in izboljšati pogoje vlaganj s povečanjem predvidljivosti in pravne varnosti,

- skupni prostor svobode, varnosti in pravičnosti: poudarja, da napredek v tem prostoru ne sme biti omejen zgolj na vračanje in vizumske olajšave, ampak mora vključevati aktivno krepitev demokracije, pravnega reda in neodvisnosti javnih občil; poudarja, da morajo postati posvetovanja o človekovih pravicah stalnica v okviru partnerstva med EU in Rusijo,

- skupni prostor zunanje varnosti: pričakuje jasne ukrepe v okviru zdaj obnovljene zaveze reševanja zamrznjenih sporov na Kavkazu in v Pridnjestrju ter razširitev dialoga o obvladovanju kriz in varnosti,

- skupni prostor raziskovanj, izobraževanja in kulture: pozdravlja sklep o ustanovitvi Evropskega inštituta v Moskvi v letu 2006 kot jasen korak k povečanemu sodelovanju na tem področju;

10. poudarja, da je sprejetje sporazuma o ponovnem sprejemu pogoj za podpis sporazuma o vizumskih olajšavah med EU in Rusijo; meni, da mora EU pozdraviti ruski cilj o manj strogem vizumskem režimu s schengenskim območjem in o dolgoročni odpravi vizumov ter določiti vse potrebne pogoje v jasnem akcijskem načrtu, ki bo vseboval konkretne ukrepe;

11. podpira prizadevanja Rusije za pristop k STO in meni, da je v skupnem interesu, da Rusija postane partnerica z odprtim, dinamičnim in raznovrstnim gospodarstvom; poudarja potrebo po krepitvi neodvisnosti in preglednosti sodstva za izboljšanje razmer za naložbe;

12. ugotavlja, da bo članstvo v STO pomemben signal za tuje vlagatelje in bo torej pomoč pri krepitvi in večji raznolikosti trgovinskih odnosov;

13. poziva Komisijo, naj nadaljuje in okrepi dialog z ruskimi oblastmi in gospodarskimi partnerji o vprašanjih trgovinskega in gospodarskega sodelovanja, pri čemer naj se posebej posveti tehničnim predpisom in standardizaciji carinskih postopkov, liberalizaciji storitev, odpravi monopolov in odprtju bančnega sistema ter zagotovi, da Rusija pred vstopom v STO sprejme izvršilne ukrepe za zaščito pravic intelektualne lastnine, ki bi krajo pravic intelektualne lastnine bistveno zmanjšali;

14. spodbuja rusko vlado, naj uporablja takšen sistem za določanje cen virov energije (plina), ki bo v skladu z zahtevami STO, in preneha s politiko diskriminacije v zvezi z železniškimi tarifami, s katero daje ruskim pristaniščem v Baltiku prednost pred neruskimi, kar je v nasprotju z načeli tržne ekonomije in škodljivo vpliva na trgovino med Evropsko unijo in Rusijo;

15. poziva EU in Rusijo, da s pomočjo priprave in začetka pogajanj o območju proste trgovine takoj po vstopu Rusije v STO razvijeta globljo integracijo; meni, da bo sporazum o območju proste trgovine med EU in Rusijo ambiciozen korak pri oblikovanju skupnega gospodarskega prostora, ki bo obsegal področje trgovine z dobrinami in storitvami, ustanavljanja podjetij, predpisov o javnih naročilih, skladnosti predpisov in drugih trgovinskih vidikov;

16. pozdravlja tekoča pogajanja za razširitev sodelovanja med evropskim programom Galileo in ruskim satelitskim navigacijskim sistemom Glonass ter obe strani spodbuja k sklenitvi sporazuma o združljivosti in dopolnilni uporabi obeh navigacijskih sistemov;

Demokracija, človekove pravice in pravna država v Rusiji

17. izraža zaskrbljenost zaradi očitne vse bolj ohlapne zavezanosti Rusije demokraciji, tržnemu gospodarstvu in varovanju človekovih pravic; obžaluje omejitve delovanja svobodnih in neodvisnih medijev; ponavlja svojo kritiko izrabe pravosodnega sistema za očitna prizadevanja za dosego političnih ciljev; ugotavlja, da ta dogajanja vplivajo tako na položaj ruskega prebivalstva kakor tudi na ruske zunanje odnose in da bo težje razvijati partnerstvo med EU in Rusijo, dokler se ta dogajanja ne obrnejo;

18. v zvezi s tem meni, da primer Jukos predstavlja temeljni preizkus za Rusijo glede spoštovanja vladavine prava, premoženjskih pravic, preglednosti ter poštenega in odprtega trga za vlagatelje;

19. upošteva redna posvetovanja o človekovih pravicah in temeljnih svoboščinah, vključno s pravicami manjšin, ki sta jih nedavno začeli EU in Rusija; v zvezi s tem poudarja, da morajo biti takšna posvetovanja v skladu s smernicami EU za dialoge o človekovih pravicah in morajo zato v svoj proces vključevati EP in nevladne organizacije, da bi opredelili glavna vprašanja za obravnavo;

20. poudarja, da bi morale vse države v celoti spoštovati svoje nacionalne in mednarodne obveze na področju pravic manjšin; je zaskrbljen zaradi poročil o zapostavljanju določenih etničnih skupin, denimo ljudstva Mari;

21. z zaskrbljenostjo ugotavlja, da se v Rusiji kažejo znaki antisemitizma;

Sosedska in zunanja politika

22. zavrača zunanjo politiko, namenjeno ustvarjanju interesnih sfer; poudarja potrebo po polnem spoštovanju suverenosti in ozemeljske celovitosti vseh držav, vključno s pravico vsake med njimi, da razvija odnose z drugimi državami in organizacijami na temelju lastne opredelitve svojih interesov in v skladu z načeli, opredeljenimi z okviri OZN, OVSE in Sveta Evrope;

23. poziva Rusijo, da naj širitve demokracije v svoji soseski in razvoja močnejših vezi z EU, vključno s članstvom, ne razume kot nevarnosti za položaj Rusije, ampak kot priložnost za obnovitev političnega in gospodarskega sodelovanja s tistimi državami na podlagi enakosti in vzajemnega spoštovanja;

24. poziva Rusijo in države članice EU, da v celoti odprejo vse svoje tajne arhive v zvezi z drugo svetovno vojno in jih dajo na voljo zgodovinarjem za vzajemno preučevanje in krepitev zaupanja;

25. poziva Rusijo, da uredi nerešen položaj v odnosih z OVSE, tako da izpolni obveznosti v zvezi s prispevki v proračun OVSE; opaža, da odsotnost proračuna ovira delovanje OVSE, zaradi česar se je demokratizacija in izboljšanje varnosti v Srednji in Vzhodni Evropi popolnoma ustavila; podpira nadaljnji razvoj dejavnosti OVSE na področju varnosti in obžaluje, da je zaradi odsotnosti podpore Rusije nemogoče nadaljevati misijo opazovanja mej v Gruziji; v zvezi s tem obžaluje, da Sklep Sveta ne določa oblike nadomestila za takšno misijo; tudi podpira nadaljnje raziskovanje možnosti krepitve spodbujanja OVSE k sodelovanju v gospodarskih in okoljskih zadevah, kot to zahteva Rusija; vendar pa trdno nasprotuje zmanjšanju spremljanja volitev s strani OVSE in drugih dejavnosti "človeške razsežnosti", ki sestavljajo dejanske izraze skupnih vrednot, na katerih temelji partnerstvo med EU in Rusijo;

26. poudarja pomembnost vzpostavitve skupnega območja zunanje varnosti, ki bi sčasoma lahko vodilo k oblikovanju posebnega telesa na visoki ravni za dialog med EU in Rusijo o varnosti, preprečevanju in reševanju sporov, neširjenju orožja in razorožitvi; podpira rusko sodelovanje pri kriznem upravljanju pod vodstvom EU pod pogoji, ki jih je določil Evropski svet v Sevilli junija 2002 [6], pod pogojem, da ruske sile dokažejo sposobnost prilagajanja standardom EU in operativnim postopkom ter na splošno prilagajanja razvijajoči se evropski miselnosti pri varnosti in obrambi;

27. Poudarja, da je pomembno po mirni in politični poti reševati katere koli ozemeljske in politične spore v delih Ruske federacije ali sosednjih državah, vključno s spori na Kavkazu in čezdnjestrskim sporom v Moldaviji; poziva Rusijo, da spoštuje vsa miroljubna reformna gibanja v državah SND in da spodbuja demokratične reforme v državah Osrednje Azije;

28. poziva Rusijo, naj ponovno potrdi svojo zavezanost ozemeljski celovitosti Gruzije in Moldavije in naj v skladu z obvezami, ki jih je sprejela v okviru OVSE in v skladu z zahtevami teh suverenih držav umakne svoje vojaške sile iz Gruzije in Moldavije;

29. izraža prepričanje, da lahko uspešne reforme v Ukrajini skupaj z na novo pridobljeno demokracijo izboljšajo obete gospodarskih, družbenih in moralnih koristi tako za Rusijo kot EU; poziva Svet in Komisijo, naj po svojih najboljših močeh podpreta doseganje teh koristi;

30. poziva Svet, da skupaj z Rusijo spregovori o vprašanju Belorusije in poudari, da je demokratizacija te države v interesu tako EU kakor tudi Ruske federacije in da je treba skupaj ukrepati za doseganje tega cilja;

31. poudarja pomembnost inovativnega čezmejnega dela predlaganega Evropskega sosedskega in partnerskega instrumenta, ki je namenjen nadomestitvi programa TACIS v Rusiji in ostalih državah; poudarja pomembnost spodbujanja čezmejnih gospodarskih in družbenih povezav in potrebo, da se ukrepi EU v ta namen bistveno okrepijo;

32. izpostavlja pomen večstranskih odnosov in sodelovanja med EU in Rusijo pri podpiranju avtoritete OZN in uskladitvi stališč glede reforme OZN, zlasti kar zadeva Varnostni svet; izpostavlja pomen podpiranja Mednarodnega kazenskega sodišča in Kjotskega protokola s strani Rusije;

33. ugotavlja, da se je zaradi boja proti terorizmu vprašanje širjenja orožja za množično uničevanje in varnosti jedrske oborožitve znašlo na vrhu seznama svetovnih varnostnih vprašanj; poziva Rusijo, da si prizadeva za neširjenje orožja in svetovno razorožitev, vključno z Iranom, in ukrepa zlasti tako, da odstopi od razvijanja novih vrst jedrskega orožja, zagotovi varno skladiščenje jedrskih odpadkov ter redno in varno uničenje lastne jedrske oborožitve; poziva Komisijo in Svet, da Rusiji ponudita znatno tehnično in materialno pomoč pri tem uničevanju; poziva Svet in države članice, da - v duhu "učinkovitega multilateralizma" in solidarnosti ter pri izvajanju evropske strategije proti širjenju orožja za množično uničevanje - razvijajo in podpirajo nove pobude o jedrskem razoroževanju in oživitev Konference OZN o razorožitvi;

34. priznava velik pomen Rusije glede ustanovitve potencialno zelo pomembnih prometnih koridorjev, ki povezuje Evropo in Azijo in spodbuja Rusko federacijo k tesnemu sodelovanju pri razvoju prometne infrastrukture;

35. poziva Rusijo, naj preneha uporabljati državno nadzorovane družbe, ki so dejavne na področju energetike, kot sredstvo političnega pritiska na sosednje države;

Posebna vprašanja v zvezi z baltskimi državami

36. ponovno poziva Rusijo, da ratificira nedavno sklenjen mejni sporazum z Estonijo in da brez nadaljnjega odlašanja podpiše ter ratificira mejni sporazum z Latvijo; meni, da dokončna natančna določitev meja, ki jih ima Rusija z novimi državami članicami EU, in sprejetje sporazuma o ponovnem sprejemu predstavljata predpogoj za podpis sporazuma o vizumskih olajšavah med EU in Rusijo ter meni, da mora EU pozdraviti ruski cilj o manj strogem vizumskem režimu s schengenskim območjem in o dolgoročni odpravi vizumov, potem ko bo ugotovljeno, da Rusija izpolnjuje pogoje EU iz jasnega akcijskega načrta, ki bo vseboval konkretne ukrepe;

37. predlaga Rusiji, da iz svoje trenutne zakonodaje v zvezi s socialno varnostjo izbriše omembo baltskih držav kot območja, na katerem se lahko celo zdaj uporabi ruska vojska in je na njem ranjena v oboroženem spopadu;

Kaliningrad

38. pozdravlja napredek pri reševanju težav prehoda in gibanja oseb med ozemeljskimi deli Rusije; ugotavlja potrebo po večjih ruskih prizadevanjih in podpori EU za spodbujanje družbenega in gospodarskega razvoja Kaliningrada kot modela za nadaljnje odnose, pri tem pa je treba posvetiti posebno pozornost zdravstvenim vprašanjem (vključno s širjenjem HIV in aidsa), boju proti korupciji in kriminalu; poudarja potrebo po celovitem uresničevanju proste plovbe po Baltskem morju, vključno z Vislinskim in Kaliningrajskim zalivom, ter prostega prevoza skozi baltsko ožino;

Čečenija

39. obsoja uboj Aslana Mashadova, zadnjega predsednika Republike Čečenije, ki ga je dejansko izvolilo ljudstvo; vse strani poziva, naj prenehajo z nasiljem;

40. meni, da je nujno doseči politično rešitev, ki bo vključevala vse demokratične dele čečenske družbe in ki bo vsem ljudem, ki prebivajo v Čečeniji ali ki se tja vračajo, zagotavljala, med drugim, dejansko pravico do življenja, svobode in varnosti, Čečenom pa spoštovanje njihove kulturne ter nacionalne identitete in dostojanstva; obenem mora ta rešitev spoštovati ozemeljsko celovitost Ruske federacije in biti popolnoma združljiva z legitimnim in učinkovitim doseganjem stabilnosti in varnosti na vsem severnem Kavkazu in v vsej Ruski federaciji;

41. izraža globoko zaskrbljenost nad dejstvom, da ni znakov konca brezpravja v Čečeniji, kar velja tudi za federalne in lokalne vladne sile; poziva k takojšnjemu končanju nekaznovanja in nasilja na obeh straneh ter k politični rešitvi in spoštovanju ozemeljske celovitosti Rusije;

42. ponovno opozarja na svoja priporočila Svetu, ki jih je v zvezi s Čečenijo oblikoval v odstavku 14 svoje resolucije z dne 26. februarja 2004, vključno s potrebo po aktivnejšem iskanju politične rešitve in pripravljenosti EU za pomoč pri mirnem in konstruktivnem dialogu; izraža obžalovanje nad dejstvom, da se Svet še ni odzval na ta priporočila in meni, da so slednja še vedno aktualna, zato Svet poziva, da ukrepa;

43. je globoko zaskrbljen zaradi dejstva, da so zagovorniki človekovih pravic, ki preiskujejo človekove pravice in govorijo o njihovih kršitvah, vse pogosteje žrtve napadov na njihovo svobodo in varnost v zvezi z oboroženim spopadom v Čečeniji; poziva ruske organe, da ustavijo takšno nadlegovanje; v zvezi s tem poziva Svet, da nameni posebno pozornost zaščiti teh ljudi v skladu s smernicami EU o zagovornikih človekovih pravic, sprejetimi junija 2004, in uvrsti to temo na vrh dnevnega reda posvetovanja o človekovih pravicah med EU in Rusijo;

44. poziva Rusijo, da zaščiti zagovornike človekovih pravic, ki so vse pogosteje žrtve napadov, in da posebnim poročevalcem OZN in drugim mednarodnim opazovalcem človekovih pravic, neodvisnim medijem in mednarodnim humanitarnim organizacijam dovoli dostop v Čečenijo in, kjer je to mogoče, poskrbi za vso potrebno varnost, ki jo le-ti potrebujejo za opravljanje svojega dela;

45. ponovno obsoja vsa teroristična dejanja; verjame, da ima terorizem globoke korenine v družbenem in gospodarskem položaju na severnem Kavkazu, kot je po tragediji v Beslanu priznal predsednik Putin; izjavlja, da je kot ena od dveh vej proračunskega organa pripravljen obravnavati predloge za sodelovanje EU pri obnovi in prizadevanjih za vzpostavitev miru, če bo v prihodnosti ta prizadevanja mogoče izvajati kot paket ukrepov za mir v Čečeniji s smiselnim zagotovilom, da bo pomoč prispela do tistih, ki jim je namenjena;

Boj proti terorizmu

46. poudarja, da mora mednarodno sodelovanje v boju proti terorizmu postati bolj učinkovito ter da različni pogledi na osnovne vzroke terorizma in na to, koga opredelimo kot terorista, tovrstno sodelovanje ovirajo; ponovno poudarja, da tega boja ni mogoče voditi na račun človekovih pravic in državljanskih svoboščin;

Varnost okolja in jedrska varnost

47. poziva k nadaljnjemu sodelovanju na področju pomorske varnosti, zlasti v zvezi s prepovedjo vstopa vsem tankerjem z enojnim trupom v ruske vode v Baltskem in Črnem morju; poziva k sklenitvi sporazuma med družbo "LUKOIL", ki jo nadzoruje ruska vlada, in vlado Litve o jamčevanju odškodnine v primeru okoljske katastrofe na vrtalni napravi D-6 blizu Kurdžirskega polotoka, ki ga je UNESCO uvrstil na seznam svetovne kulturne dediščine;

48. poziva Rusijo k postopnemu umiku prve generacije jedrskih reaktorjev in krepitvi prizadevanj za zagotavljanje varnega odlaganja jedrskih odpadkov; poudarja pomen pripravljenosti Rusije za sodelovanje v podpornem skladu za sodelovanje pri zaščiti okolja v okviru pobude Severna dimenzija;

49. ponovno poudarja svojo podporo odprtju trga EU za ruski izvoz električne energije, pod pogojem, da se veljavni ruski varnostni standardi, zlasti v zvezi z jedrskimi elektrarnami in varno obdelavo in odlaganjem jedrskih odpadkov, dvignejo na raven EU za izogibanje tveganja okoljskega dampinga;

50. pozdravlja ratifikacijo Kjotskega protokola s strani ruske dume oktobra 2004 in upa, da bodo njenemu zgledu sledili še preostali veliki onesnaževalci s CO2; poziva k skupnim EU-ruskim raziskavam prihodnjih strategij za doseganje nadaljnjih zmanjšanj emisij toplogrednih plinov v obdobju po izteku protokola leta 2012, v duhu sklepov s spomladanskega zasedanja Evropskega sveta EU leta 2005;

51. poziva Komisijo in Svet, da obnovita prizadevanja za oblikovanje resnično skupne strategije v njunih odnosih z Rusijo, ki bo upoštevala širitev EU iz 2004, vključevala štiri področja skupnih interesov in obravnavala skrbi v zvezi z razvojem demokracije in človekovih pravic v Rusiji; poziva Svet, da to stori v duhu predhodne skupne strategije Evropske unije v zvezi z Rusijo;

*

* *

52. naroči svojemu predsedniku, naj to resolucijo posreduje Svetu, Komisiji in vladam ter parlamentom držav članic in Rusije.

[1] UL L 327, 28.11.1997, str. 1.

[2] UL C 98 E, 23.4.2004, str. 182.

[3] Sprejeta besedila, P6_TA(2004)0099.

[4] Sprejeta besedila, P6_TA(2005)0009.

[5] Sprejeta besedila, P6_TA(2005)0080.

[6] "Dogovor o posvetovanju in sodelovanju med EU in Rusijo o kriznem upravljanju" Priloga IV k Poročilu predsedstva o evropski varnostni in obrambni politiki (10160/2/02 REV2), naveden v Prilogi VIII k sklepom predsedstva Evropskega sveta v Sevilli 21. in 22. junija 2002.

--------------------------------------------------